I l-President tal-KOI, Thomas Bach, nhar l- Erbgħa qal li l-Kumitat Olimpiku Internazzjonali kien impenjat bis-sħiħ għall-organizzazzjoni b'suċċess tal-Olimpjadi tas-Sajf ta' Tokyo din is-sena, minkejja l-pandemija tal-Covid-19. Għalkemm ħafna mill-Ġappun jinsab taħt stat ta' emerġenza minħabba t-tielet mewġa ta' infezzjonijiet, Bach qal li l-partijiet interessati kollha kienu mpenjati li jkomplu jippressaw kif ippjanat bil-Logħob skedat mill-ġdid, li għandhom jinfetħu fit-23 ta' Lulju wara li ġew posposti għal sena minħabba l-coronavirus. Bach qal li kwalunkwe spekulazzjoni dwar l-Olimpjadi ta' Tokyo, inkluż diskors fuq posponiment jew kanċellazzjoni, ma kinitx ta' għajnuna. "Aħna qed nitilfu l-ħin u l-enerġija tagħna fuq l-ispekulazzjoni," huwa qal f'konferenza tal-aħbarijiet virtwali wara l-ewwel laqgħa tas-sena tal-bord eżekuttiv tal-KOI. Mistoqsi f'liema stadju l-KOI jikkunsidra li jikkanċella l-Olimpjadi, Bach qal li mhux se "jkabbar l-ispekulazzjoni". "Il-kompitu tagħna huwa li norganizzaw Logħob Olimpiku u mhux nikkanċellaw il-Logħob Olimpiku. Huwa għalhekk li qed naħdmu lejl u nhar biex norganizzaw Logħob Olimpiku bla periklu," huwa qal. "Mhux qed nispekulaw jekk il-Logħob hux se jsiru. Aħna qed naħdmu fuq kif se jsir il-Logħob," huwa qal, u żied li l-KOI se joħroġ linji gwida għall-atleti u t-timijiet ix-xahar id-dieħel. Madankollu, bosta kwistjonijiet ewlenin għadhom mhux ċari, inkluż jekk il-partitarji humiex se jattendu jew jekk viżitaturi internazzjonali jistgħux jivvjaġġaw lejn il-pajjiż. Il-KOI diġà naqqas it-tul taż-żjara tal-atleti fil-Ġappun. Issa se jaslu ftit qabel il-kompetizzjonijiet tagħhom u jitilqu minnufih sabiex jitnaqqas ir-riskju ta' infezzjonijiet. "Il-prijorità tagħna hija li niżguraw Logħob Olimpiku sigur u aħna nagħmlu dak kollu li hemm bżonn biex norganizzaw Logħo "Kulħadd jixtieq li jkollu stadiums mimlija u folol li jinkoraġġixxu lill-atleti, iżda jekk dan ma jkunx possibbli aħna nirrispettaw il-prinċipju tagħna u din hija l-organizzazzjoni sikura. Din hija l-ewwel prijorità." Il-KOI kiteb ukoll lill-206 Kumitat Olimpiku Nazzjonali kollha biex jikkuntattjaw lill-gvernijiet tagħhom fuq il-vaċċin, iżda Bach qal li l-ebda atleta m'għandu jkun imlaqqam qabel il-gruppi ta' prijorità jew ta' riskju għoli. "Aħna dejjem għamilniha ċara li m'aħniex favur li l-atleti jaqbżu l-kju," qal Bach. "Fl-ewwel linji għandhom ikunu l-gruppi ta' riskju għoli, il-ħaddiema tal-kura tas-saħħa u n-nies li jżommu s-soċjetà tagħna ħajja. Dik hija l-ewwel prijorità u dan huwa prinċipju li stabbilixxejna." Stħarriġ riċenti fil-Ġappun wera li madwar 80% kienu kontra li l-avveniment isir f'Lulju u xi wħud issuġġerew li l-Logħob għandu jiġi kanċellat. Bach iddefenda l-Olimpjadi, u qal li qed isiru numru ta' kompetizzjonijiet internaz­zjonali waqt il-pandemija. "Ibbażat fuq il-kontromiżuri u l-esperjenza ta' avvenimenti oħra … huwa ċar li mhux irres­ponsabbli," huwa qal.